CELEX: 32014R0237
Language: bg
Date: 2013-12-13 00:00:00
Title: Регламент (Евратом) № 237/2014 на Съвета от 13 декември 2013 г. за създаване на Инструмент за сътрудничество в областта на ядрената безопасност

15.3.2014   
            
            
               BG
            
            
               Официален вестник на Европейския съюз
            
            
               L 77/109
            
         
      РЕГЛАМЕНТ (ЕВРАТОМ) № 237/2014 НА СЪВЕТА
   
   от 13 декември 2013 г.
   за създаване на Инструмент за сътрудничество в областта на ядрената безопасност
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност за атомна енергия, и по-специално член 203 от него,
   като взе предвид предложението на Европейската комисия,
   като взе предвид становището на Европейския парламент (1),
   като има предвид, че:
   
               (1)
            
            
               Инструментът за сътрудничество в областта на ядрената безопасност, създаден с Регламент (Евратом) № 300/2007 на Съвета (2) представлява един от инструментите, които осигуряват пряка подкрепа за външните политики на Европейския съюз и на Европейската общност за атомна енергия.
            
         
               (2)
            
            
               Съюзът е важен доставчик на икономическа, финансова, техническа, хуманитарна и макроикономическа помощ за трети държави. Настоящият регламент представлява част от рамката, предназначена за планиране на сътрудничеството и предоставянето на помощ за насърчаване на високо равнище на ядрена безопасност, радиационна защита и прилагане на ефикасни и ефективни гаранции за ядрения материал в трети държави.
            
         
               (3)
            
            
               Аварията в Чернобил през 1986 г. подчерта глобалното значение на ядрената безопасност. Аварията във Фукушима Даиичи през 2011 г. потвърди необходимостта от продължаващи усилия за подобряване на ядрената безопасност и постигане на най-високите стандарти. За да създаде условията за безопасност, необходими за премахването на опасностите за живота и здравето на населението, Общността следва да може да подкрепя ядрената безопасност в трети държави.
            
         
               (4)
            
            
               Като действа в рамките на общи политики и стратегии със своите държави членки, Съюзът сам по себе си притежава критичната маса, за да отговори на световните предизвикателства, а също така е в най-добра позиция да координира сътрудничеството с трети държави.
            
         
               (5)
            
            
               С Решение 1999/819/Евратом на Комисията (3) Общността се присъедини към Конвенцията за ядрена безопасност от 1994 година. С Решение 2005/510/Евратом на Комисията (4) Общността също така се присъедини към Единната конвенция за безопасност при управление на отработено гориво и за безопасност при управление на радиоактивни отпадъци.
            
         
               (6)
            
            
               За да се поддържат и насърчават постоянното подобряване на ядрената безопасност и нейното регулиране, Съветът прие Директива 2009/71/Евратом (5) и Директива 2011/70/Евратом (6). Тези директиви и спазваните в Общността високи стандарти на ядрена безопасност и управление на отработеното гориво и радиоактивните отпадъци са примери, които следва да се използват с цел насърчаване трети държави да приемат подобни високи стандарти.
            
         
               (7)
            
            
               Насърчаването на сътрудничеството в областта на регулирането и на други форми на сътрудничество с държавите с бързо растящи икономики и насърчаването на подходи, правила, стандарти и практики на Съюза са външнополитически цели на стратегията „Европа 2020“.
            
         
               (8)
            
            
               Държавите—членки на Общността, са страни, подписали Договора за неразпространение на ядреното оръжие и допълнителния протокол.
            
         
               (9)
            
            
               Общността вече осъществява тясно сътрудничество с Международната агенция за атомна енергия (МААЕ) в съответствие с глава 10 от Договора за създаване на Европейската общност за атомна енергия („Договора за Евратом“), както във връзка с ядрените гаранции,за подпомагане изпълнението на целите на дял втори, глава 7 от Договора за Евратом, така и по отношение на ядрената безопасност.
            
         
               (10)
            
            
               Съществуват редица международни организации и програми, които следват цели, подобни на целите на настоящия регламент, например МААЕ, Организацията за икономическо сътрудничество и развитие/Агенция за атомна енергия (ОИСР/АААР),Европейската банка за възстановяване и развитие (ЕБВР) и Партньорство за околната среда в рамките на северното измерение (NDEP).
            
         
               (11)
            
            
               Особено е необходимо Общността да продължи да полага усилия в подкрепа на прилагането на ефективни гаранции за ядрения материал в трети държави, като се основава на собствените си дейности за осигуряване на гаранции в рамките на Съюза.
            
         
               (12)
            
            
               При прилагането на настоящия регламент Комисията следва да се консултира с Групата на европейските регулатори в областта на ядрената безопасност (ENSREG), преди да изготви и приеме стратегическия документ и многогодишните индикативни програми. Програмите за действие следва да се основават на консултация, доколкото е подходящо, с националните регулаторни органи на държавите членки, и на диалог с партньорските държави.
            
         
               (13)
            
            
               Мерките за постигане на целите на настоящия регламент следва да бъдат също подкрепени чрез търсенето на допълнителни полезни взаимодействия с преките и непреките действия на рамковите програми на Евратом за ядрени изследвания и обучение.
            
         
               (14)
            
            
               Общото разбиране е, че отговорността за безопасността на инсталацията се поема от оператора и държавата, под чиято юрисдикция се намира въпросната инсталация.
            
         
               (15)
            
            
               Въпреки че външната помощ от Съюза се нуждае от все повече финансиране, икономическата и бюджетната ситуация на Съюза ограничава ресурсите, налични за тази помощ. Следователно Комисията следва да потърси най-ефикасната употреба на наличните ресурси, по-специално чрез използването на финансови инструменти с ефект на ливъридж. Този ефект на ливъридж се засилва, като позволява инвестираните средства, генерирани от тези финансови инструменти, да се използват и няколко пъти.
            
         
               (16)
            
            
               На Комисията следва да се предоставят изпълнителни правомощия с оглед да се гарантират еднакви условия за прилагане на настоящия регламент.
            
         
               (14)
            
            
               Изпълнителните правомощия, свързани с програмирането и финансирането на действия, подкрепяни съгласно настоящия регламент, следва да бъдат упражнявани в съответствие с Регламент (ЕС) № 182/2011 (7), който следва да се прилага за целите на настоящия регламент, въпреки факта, че не посочва член 106а от Договора за Евратом. Като се има предвид естеството на тези актове за изпълнение, по-специално ориентацията към дадена политика или финансовото им отражение, за тяхното приемане следва по принцип да се ползва процедурата по разглеждане, предвидена в същия регламент, освен за техническите мерки за изпълнение с малък финансов размер. Комисията следва в надлежно обосновани случаи, свързани с ядрена или радиологична катастрофа,включително аварийно облъчване, които изискват бърза реакция на Общността, или в случаи на неотложна необходимост да приема актове за изпълнение с незабавно приложение.
            
         
               (18)
            
            
               Правилата и процедурите, определени в Регламент (ЕС) № 236/2014 на Европейския парламент и на Съвета (8), следва да се прилагат по отношение на изпълнението на настоящия регламент, когато това е уместно.
            
         
               (19)
            
            
               Съюзът и Общността продължават да използват единна институционална рамка. Ето защо е от основно значение да се осигури последователността между тяхната външна дейност. Европейската служба за външна дейност следва, когато е подходящо, да участва в изготвянето на програмите за този инструмент в съответствие с Решение 2010/427/EС на Съвета (9).
            
         
               (20)
            
            
               Съюзът следва да се стреми към най-ефективно използване на наличните ресурси с оглед оптимизирането на въздействието на външната му дейност. Това следва да бъде постигнато чрез съгласуваност и взаимно допълване между инструментите за външна дейност, както и чрез създаването на взаимодействия между настоящия инструмент, другите инструменти за външна дейност и другите политики на Съюза. В допълнение това следва да доведе и до взаимното укрепване на програмите, разработени в рамките на тези инструменти.
            
         
               (21)
            
            
               Настоящият регламент заменя Регламент (Евратом) № 300/2007, чийто срок на действие изтича на 31 декември 2013 г.,
            
         ПРИЕ НАСТОЯЩИЯ РЕГЛАМЕНТ:
   ДЯЛ I
   ОБЩИ РАЗПОРЕДБИ
   Член 1
   Обща цел
   Съюзът финансира мерки за насърчаване на високо ниво на ядрена безопасност, радиационна защита, както и прилагането на ефикасни и ефективни гаранции за ядрения материал в трети държави в съответствие с разпоредбите на настоящия регламент и приложението.
   Член 2
   Конкретни цели
   Сътрудничеството по линия на настоящия регламент е насочено към следните конкретни цели
   
               (1)
            
            
               Насърчаването на култура на ефективна ядрена безопасност и прилагане на най-високи стандарти за ядрена безопасност и радиационна защита, както и постоянно подобряване на ядрената безопасност;
            
         
               (2)
            
            
               Отговорното и безопасно управление на отработено гориво и радиоактивни отпадъци (т.е. транспорт, предварителна обработка, обработка, съхранение и погребване) и извеждането от експлоатация и възстановяването на околната среда на бивши ядрени обекти и инсталации;
            
         
               (3)
            
            
               Установяването на рамки и методики за прилагане на ефикасни и ефективни гаранции за ядрения материал в трети държави.
            
         Член 3
   Специфични мерки
   1.   Посочените в член 2, точка 1 цел се изпълняват по-специално посредством следните мерки:
   
               а)
            
            
               подкрепа на регулаторните органи, организациите за техническа поддръжка;
            
         
               б)
            
            
               засилване на регулаторната рамка, по-специално по отношение на дейностите по преглед и оценка, лицензиране и контрол на атомните електроцентрали и другите ядрени инсталации;
            
         
               в)
            
            
               насърчаване на създаването на ефективни регулаторни мрежи, процедури и системи, осигуряващи подходяща защита срещу йонизиращи лъчения от радиоактивни материали, по-специално от силно радиоактивни източници, и безопасното им погребване;
            
         
               г)
            
            
               установяване на ефективни механизми за предотвратяване на катастрофи с радиологични последици, включително аварийно облъчване, както и мерки за смекчаване на въздействието на такива последици, в случай че възникнат, например мониторинг на околната среда в случай на изхвърляне на радиоактивни вещества, разработване и изпълнение на мерки за смекчаване на последиците и за възстановяване на околната среда и сътрудничество с национални и международни организации в случай на аварийно облъчване, както и мерки за действие при извънредна ситуация, готовност и ответна реакция, гражданска защита и рехабилитационни мерки;
            
         
               д)
            
            
               подкрепа за осигуряване на безопасността на ядрените инсталации и обекти по отношение на практическите защитни мерки, предназначени да намалят съществуващите радиационни рискове за здравето на работниците и на широката общественост.
            
         2.   Посочените в член 2, точка 2 цел се изпълнява по-специално посредством следните мерки:
   
               а)
            
            
               подкрепа за регулаторни органи и организации за техническа поддръжка и укрепване на регулаторната рамка, по-специално по отношение на отговорното и безопасно управление на отработеното гориво и радиоактивните отпадъци;
            
         
               б)
            
            
               разработване и изпълнение на конкретни стратегии и рамки за отговорно и безопасно управление на отработеното ядрено гориво и радиоактивните отпадъци;
            
         
               в)
            
            
               разработване и изпълнение на стратегии и рамки за извеждането от експлоатация на съществуващи инсталации, за възстановяване на околната среда на бивши ядрени обекти и бивши обекти, свързани с добива на уран, и за събиране и управление на потънали радиоактивни предмети и материали в морето.
            
         3.   Целта по член 2, точка 3 се ограничава до техническите аспекти, така че да се гарантира, че рудите, ресурсите и специалните делящи се материали не се отклоняват от предназначената им употреба, така както е декларирана от потребителите и ще се постигне, по-конкретно, чрез следните мерки:
   
               а)
            
            
               установяването на необходимата регулаторна рамка, методики, технология и подходи за прилагането на ядрените гаранции, включително с оглед доброто отчитане и контрол на делящите се материали на държавно равнище и на ниво оператор;
            
         
               б)
            
            
               подкрепа за инфраструктурата и обучението на персонала.
            
         4.   Мерките по параграфи 1 и 2 може да включват действия за насърчаване на международното сътрудничество, включително изпълнението и мониторинга на международните конвенции и договори. Освен това те включват съществен елемент на трансфер на знания, като информационен обмен, изграждане на капацитет и обучение в областта на ядрената безопасност и научни изследвания, за да се осигури по-голяма устойчивост на постигнатите резултати. Мерките се изпълняват посредством сътрудничество с компетентните органи на държавите — членки на Съюза, и/или с органите на трети държави, с ядрените регулатори и техните организации за техническа поддръжка и/или със съответните международни организации, по-специално МААЕ. В конкретни, надлежно обосновани случаи по отношение на параграф 1, букви б) и в), те се изпълняват в сътрудничество с операторите и/или компетентните органи от държавите членки, и с операторите на ядрени инсталации в трети държави, съгласно определението в член 3, параграф 1 от Директива 2009/71/Евратом, и ядрени обекти.
   Член 4
   Съответствие, съгласуваност и допълване
   1.   Напредъкът към постигане на конкретните цели, установени в член 2, се оценява съответно чрез следните показатели за изпълнение:
   
               а)
            
            
               броя и значимостта на проблемите, установени по време на изпълнение на сътрудничеството;
            
         
               б)
            
            
               състоянието по отношение на стратегиите за отработеното гориво, ядрените отпадъци и извеждането от експлоатация, на съответната законодателна и регулаторна рамка и на изпълнението на проекти;
            
         
               в)
            
            
               броя и значимостта на проблемите, установени в съответните доклади относно ядрените гаранции.
            
         Преди да започне изпълнението на проектите и като се отчитат особеностите на всяко действие, се определят конкретни показатели за наблюдение, оценка и преглед на изпълнението, съгласно посоченото в член 7, параграф 2.
   2.   Комисията гарантира, че приетите мерки са в съответствие с цялостната стратегическа рамка на политиката на Съюза по отношение на съответната партньорска държава, и по-специално с целите на нейните политики и програми за развитие и икономическо сътрудничество.
   3.   Финансовото, икономическото и техническото сътрудничество, предоставяно по силата на настоящия регламент, допълва сътрудничеството, предоставяно от Съюза по силата на други инструменти.
   ДЯЛ II
   ПРОГРАМИРАНЕ И ИНДИКАТИВНО РАЗПРЕДЕЛЕНИЕ НА СРЕДСТВАТА
   Член 5
   Стратегически документ
   1.   Общностното сътрудничество по настоящия регламент се изпълнява на базата на общ многогодишен стратегически документ за Инструмента за сътрудничество в областта на ядрената безопасност
   2.   Стратегическият документ представлява общата основа за сътрудничеството и се установява за период от не повече от седем години. Той излага стратегията на Общността за сътрудничество по силата на настоящия регламент, като се отчитат потребностите на съответните държави, приоритетите на Общността, международната ситуация и дейностите на съответните трети държави. В стратегическия документ се посочва и добавената стойност на сътрудничеството, както и начините за избягване на повторението с други програми и инициативи, по-специално на международни организации, които преследват сходни цели, и на големите донори.
   3.   Стратегическият документ има за цел да предостави съгласувана рамка за сътрудничество между Общността и съответните трети държави или региони, която съответства на общото намерение, обхвата, целите, принципите и политиката на Общността.
   4.   При подготовката на стратегическия документ се прилагат принципите за ефективност на помощта: национална ангажираност, партньорство, координация, хармонизация, съобразяване със системите на държавата получател или с регионалните системи, взаимна отчетност и ориентираност към резултати.
   5.   Комисията одобрява стратегическия документ в съответствие с процедурата по разглеждане, посочена в член 11, параграф 2. Комисията преразглежда и при необходимост актуализира стратегическия документ в средата на периода или, ако се наложи, в друг момент, като следва същата процедура.
   Член 6
   Многогодишни индикативни програми
   1.   Многогодишните индикативни програми се съставят на основата на стратегическия документ, посочен в член 5. Многогодишните индикативни програми обикновено обхващат период от 2 до 4 години.
   2.   Многогодишните индикативни програми определят приоритетните области, избрани за финансиране, конкретните цели, очакваните резултати, показателите за изпълнение и индикативните разпределени финансови средства, както като цялостен размер, така и по приоритетни области, включително разумен резерв от неразпределени средства; това може да се направи, като се посочи диапазон или минимален размер, когато е уместно. В многогодишните индикативни програми се дават насоки с цел избягване на повторението.
   3.   Многогодишните индикативни програми се основават на искания от партньорските държави или регион(и), както и на диалог с тях, в който участват заинтересованите страни, така че да се гарантира, че съответната държава или регион се ангажира в достатъчна степен с процеса, и да се насърчи подкрепата за националните стратегии за развитие. С цел допълване и избягване на дублирането, многогодишните индикативни програми са съобразени с текущото и планираното международно сътрудничество, по-специално с международни организации, които преследват сходни цели, и с големите донори в посочените в член 2 области. В многогодишните индикативни програми се посочва и добавената стойност на сътрудничеството.
   4.   Комисията приема многогодишните индикативни програми в съответствие с процедурата по разглеждане, посочена в член 11, параграф 2. Комисията, като следва същата процедура, преразглежда и при необходимост актуализира тези индикативни програми, като взема предвид всяко преразглеждане на стратегическия документ по член 5.
   ДЯЛ III
   ИЗПЪЛНЕНИЕ
   Член 7
   Годишни програми за действие
   1.   Годишните програми за действие (по-нататък наричани„програмите за действие“) се съставят на базата на стратегическия документ и на многогодишните индикативни програми, посочени съответно в член 5 и член 6. Програмите за действие се определят за всяка трета държава или регион и в тях се уточняват подробностите относно изпълнението на сътрудничеството, предвидено в настоящия регламент.
   По изключение, особено когато все още не е приета програма за действие, Комисията може, въз основа на индикативните програмни документи, да приеме индивидуални мерки съгласно същите правила и процедури, като следваните за програмите за действие.
   В случай на непредвидени и надлежно обосновани потребности, обстоятелства или ангажименти, Комисията може да приеме специални мерки, които не са предвидени в индикативните програмни документи.
   2.   В програмите за действие се уточняват преследваните цели, областите на интервенция, предвидените мерки и проекти, очакваните резултати, процедурите за управление, както и общият предвиден размер на финансовите средства. Те съдържат кратко описание на операциите, които ще се финансират, указание за сумите, разпределени за всяка операция, индикативен график на изпълнение и конкретни показатели за наблюдение, оценка и преглед на изпълнението, когато това е уместно. Когато е подходящо, програмите включват резултатите от евентуалните поуки, извлечени от предишно сътрудничество.
   3.   Комисията приема програмите за действие, индивидуалните и специалните мерки в съответствие с процедурата по разглеждане, посочена в член 11, параграф 2. Комисията може да преразгледа и удължи срока на действие на програмите за действие и на мерките, като следва същата процедура.
   4.   Чрез дерогация от параграф 3, […] процедурата по разглеждане, посочена в член 11, параграф 2, не се изисква за:
   
               i)
            
            
               индивидуалните мерки, за които финансовата помощ на Европейския съюз не надхвърля 5 млн. евро,
            
         
               ii)
            
            
               специалните мерки, за които финансовата помощ на Европейския съюз не надхвърля 5 млн. евро,
            
         
               iii)
            
            
               техническите изменения на програмите за действие, индивидуалните и специалните мерки.
            
         За целите на настоящия параграф техническите изменения са корекции като:
   
               —
            
            
               удължаване на периода на изпълнение,
            
         
               —
            
            
               преразпределяне на средства между действията, включени в годишните програми за действие, индивидуалните или специалните мерки и проектите в размер до 20 % от първоначалния бюджет, но без да се надвишават 5 милиона евро, или
            
         
               —
            
            
               увеличаване или намаляване на бюджета на годишните програми за действие, на индивидуалните или специалните мерки в размер до 20 % от първоначалния бюджет, но без да се надвишават 5 милиона евро,
            
         при условие че тези изменения не засягат значително целите на първоначалните мерки и програми за действие.
   Мерките, приети по силата на настоящия параграф, се съобщават на Европейския парламент, на Съвета и на комитета по член 11, параграф 1 в рамките на един месец от приемането им.
   5.   В надлежно обосновани случаи на неотложна необходимост, свързани необходимостта от бърза реакция от страна на Общността за смекчаване на последствията от ядрена или радиологична авария, Комисията приема или изменя програмите за действие или мерките посредством актове за изпълнение с незабавно приложение в съответствие с процедурата по член 11, параграф 3.
   6.   Комисията може да реши да се присъедини към евентуална инициатива на международни организации и на големи донори, преследващи сходни цели, доколкото такава инициатива съответства на общата цел, указана в член 1. Съответното решение за финансиране се взема в съответствие с процедурата по параграфи 2 и 3 от настоящия член.
   Член 8
   Съгласуваност и допълване
   При всяко програмиране или преразглеждане на програмите, което се прави след публикуването на междинния доклад по член 17 от Регламент (ЕС) № 236/2014, се отчитат резултатите, констатациите и заключенията на този доклад.
   Член 9
   Изпълнение
   Настоящият регламент се изпълнява в съответствие с член 1, параграфи 3 и 4, членове 3, 4, 5, 7, 8, 9, 12 и 17 от Регламент (ЕС) № 236/2014, освен ако не е посочено друго в настоящия регламент.
   Член 10
   Отчет
   Комисията проверява напредъка, постигнат при изпълнение на мерките, приети по силата на настоящия регламент и представя на Европейския парламент и на Съвета годишен отчет относно изпълнението на сътрудничеството по настоящия регламент. Отчетът съдържа информация за предишната година относно финансираните мерки, и информация за резултатите от дейностите по мониторинг и оценка и изпълнението на бюджетните ангажименти и плащания, разбити по страни, региони и видове сътрудничество.
   ДЯЛ IV
   ЗАКЛЮЧИТЕЛНИ РАЗПОРЕДБИ
   Член 11
   Комитет
   1.   Комисията се подпомага от Комитета по сътрудничество в областта на ядрената безопасност. Този комитет е комитет по смисъла на Регламент (ЕС) № 182/2011.
   2.   При позоваване на настоящия параграф се прилага член 5 от Регламент (ЕС) № 182/2011.
   3.   При позоваване на настоящия параграф се прилага член 8 от Регламент (ЕС) № 182/2011 във връзка с член 5 от него.
   Член 12
   Европейска служба за външна дейност
   Настоящият регламент се изпълнява в съответствие с член 9 от Решение 2010/427/ЕС.
   Член 13
   Референтен размер на финансовите средства
   1.   Референтната стойност на финансовите средства за изпълнение на настоящия регламент за периода 2014—2020 г. е 225 321 000 EUR.
   2.   Европейският парламент и Съветът дават разрешение за отпускането на годишните бюджетни кредити в рамките на ограниченията на многогодишната финансова рамка.
   Член 14
   Влизане в сила
   Настоящият регламент влиза в сила на третия ден след публикуването му в Официален вестник на Европейския съюз.
   Прилага се от 1 януари 2014 г. до 31 декември 2020 г.
   
      Настоящият регламент е задължителен в своята цялост и се прилага пряко в държавите членки в съответствие с Договорите.
      Съставено в Брюксел на 13 декември 2013 г.
      
         
            За Съвета
         
         
            Председател
         
         V. MAZURONIS
         
      
   
   
      (1)  Становище от 19 ноември 2013 г. (все още непубликувано в Официален вестник).
   
      (2)  Регламент (Евратом) № 300/2007 от 19 февруари 2007 г. за създаване на Инструмент за сътрудничество в областта на ядрената безопасност (ОВ L 81, 22.3.2007 г., стр. 1).
   
      (3)  Решение 1999/819/Евратом на Комисията от 16 ноември 1999 година относно присъединяването на Европейската общност за атомна енергия (Евратом) към Конвенцията за ядрена безопасност от 1994 година (ОВ L 318, 11.12.1999 г., стр. 20).
   
      (4)  Решение 2005/510/Евратом на Комисията от 14 юни 2005 г. относно присъединяването на Европейската общност за атомна енергия (Евратом) към към Единната конвенция за безопасност при управление на отработено гориво и за безопасност при управление на радиоактивни отпадъци (ОВ L 185, 16.7.2005 г., стр. 33).
   
      (5)  Директива 2009/71/Евратом от 25 юни 2009 г. за установяване на общностна рамка за ядрената безопасност на ядрените инсталации (ОВ L 172, 2.7.2009 г., стр. 18).
   
      (6)  Директива 2011/70/Евратом от 19 юли 2011 г. за създаване на рамка на Общността за отговорно и безопасно управление на отработено гориво и радиоактивни отпадъци (ОВ L 199, 2.8.2011 г., стр. 48).
   
      (7)  Регламент (ЕС) № 182/2011на Европейския парламент и на Съвета от 16 февруари 2011 г. за установяване на общите правила и принципи относно реда и условията за контрол от страна на държавите членки върху упражняването на изпълнителните правомощия от страна на Комисията (ОВ L 55, 28.2.2011 г., стр. 13).
   
      (8)  Регламент (ЕС) № 236/2014 на Европейския парламент и на Съвета от 11 март 2014 г. за установяване на общи правила и процедури за изпълнението на инструментите на Съюза за външна дейност (Вж. страница 95 от настоящия брой на Официален вестник).
   
      (9)  Решение 2010/427/EС на Съвета от 26 юли 2010 г. за определяне на организацията и функционирането на Европейската служба за външна дейност (ОВ L 201, 3.8.2010 г., стр. 30).
   
      ПРИЛОЖЕНИЕ
      КРИТЕРИИ, ПРИЛОЖИМИ КЪМ СЪТРУДНИЧЕСТВОТО В ОБЛАСТТА НА ЯДРЕНАТА БЕЗОПАСНОСТ
      В настоящото приложение са определени критериите (1) за сътрудничество по настоящия регламент, включително приоритетите.
      Сътрудничеството следва да се основава на следните критерии:
      1.   Общи критерии и приоритети
      
      
                  а)
               
               
                  Общи критерии:
                  
                              —
                           
                           
                              Сътрудничеството може да включва всички „трети държави“ по света.
                           
                        
                              —
                           
                           
                              Следва да се отдаде приоритетно значение на страните в процес на присъединяване и на страните от областта на европейското съседство, за предпочитане при спазване на подход на сътрудничество с отделна държава. На регионалния подход следва да се отдава предпочитание за държави в други региони.
                           
                        
                              —
                           
                           
                              Целта на сътрудничеството с държавите с висок доход е да се улеснят връзките между съответните заинтересовани страни в тях, които са компетентни по въпросите на ядрената безопасност и радиационната защита. Подобни връзки изключват всякакво финансиране от Общността за държави с висок доход по линия на настоящия регламент. Въпреки това могат да се предприемат специални мерки, например след тежка ядрена катастрофа, когато това е нужно и уместно.
                           
                        
                              —
                           
                           
                              Общото разбиране и реципрочното споразумение между третата държава и Общността следва да бъдат потвърдени чрез официално искане до Комисията, което ангажира съответното правителство.
                           
                        
                              —
                           
                           
                              Трети държави, които желаят да си сътрудничат с Общността, следва изцяло да се ангажират с принципите за неразпространение на ядреното оръжие. Те следва също да са страна по съответните конвенции в рамките на МААЕ в областта на ядрената безопасност, като Конвенцията за ядрена безопасност и Единната конвенция за безопасност при управление на отработено гориво и за безопасност при управление на радиоактивни отпадъци от 1994 г., или да са предприели стъпки, които да доказват твърдо намерение за присъединяване към такива конвенции. Този ангажимент следва ежегодно да бъде подлаган на оценка и на основата на тази оценка ще се взема решение относно продължаването на сътрудничеството. Сътрудничеството с Общността би могло да бъде обвързано с условие за присъединяване или за предприемане на стъпки за присъединяване към съответните конвенции. В случай на извънредна ситуация, следва по изключение да се приложи гъвкавост при прилагането на този принцип.
                           
                        
                              —
                           
                           
                              С цел да се гарантира и следи за спазването на целите на сътрудничеството, съответната трета държава приема оценката на предприетите действия. Тази оценка следва да даде възможност за наблюдение и за контрол на спазването на договорените цели и може да стане условие за продължаване на плащанията от финансовото участие на Общността.
                           
                        
                              —
                           
                           
                              Сътрудничеството, предоставяно от Съюза в областта на ядрената безопасност по силата на настоящия регламент, не е предназначено да насърчава ядрената енергетика и следователно не бива да се тълкува като мярка за насърчаване на този източник на енергия в трети държави.
                           
                        
            
                  б)
               
               
                  Приоритети
                  За да се създадат условията на безопасност, които са необходими за елиминирането на заплахите за живота и здравето на обществеността, сътрудничеството е насочено главно към ядрените регулатори и техните организации за техническа поддръжка. Целта на такова сътрудничество е да се гарантира техническата им компетентност и независимост и засилването на регулаторната рамка, по-специално по отношение на дейностите по лицензиране, включително прегледа и последващите мерки във връзка с ефективните и всеобхватни оценки на риска и безопасността („стрес тестове“).
                  Други приоритети на програмите за сътрудничество, които ще бъдат разработени в рамката на настоящия регламент, включват:
                  
                              —
                           
                           
                              разработване и изпълнение на отговорни стратегии и рамки за отговорно и безопасно управление на отработено гориво и радиоактивни отпадъци;
                           
                        
                              —
                           
                           
                              извеждане от експлоатация на съществуващи инсталации, възстановяване на околната среда на бивши ядрени обекти и бивши обекти, свързани с добива на уран, и събиране и управление на потънали радиоактивни предмети и материали в морето, когато те представляват опасност за населението.
                           
                        Сътрудничеството с оператори от трети държави се разглежда в специфичните случаи по член 2 и член 3, по-специално в рамките на последващите мерки във връзка с цялостната оценка на риска и безопасността. Подобно сътрудничество изключва доставката на оборудване.
               
            2.   Държави, които вече имат ядрени енергийни мощности
      
      В случая на държави, които вече са ползвали финансиране от Общността, по-нататъшното сътрудничество следва да зависи от оценката на действията, финансирани от Общността, и от убедителната обосновка на нови потребности. Оценката следва да позволи да се определи по-точно естеството на сътрудничеството и сумите, които да бъдат отпуснати на тези държави в бъдеще.
      В случая на държави, при които се изисква сътрудничество, трябва да се обърне внимание на:
      
                  а)
               
               
                  степента на спешност на интервенцията в дадена държава, в светлината на ситуацията по отношение на ядрената безопасност; и
               
            
                  б)
               
               
                  значението на намесата в подходящия момент, за да се гарантира, че се насърчава култура на ядрена безопасност, по-специално по отношение на въвеждането или засилването на регулаторни органи и организации за техническа поддръжка и разработването и изпълнението на стратегии и рамки за отговорно и безопасно управление на отработено гориво и радиоактивни отпадъци.
               
            Използването на Службата за интегриран преглед на регулирането (IRRS) на МААЕ и приемането на мисии на Екипа за преглед на оперативната безопасност на МААЕ (OSART) ще се счита за предимство, въпреки че това не представлява формален критерий за сътрудничеството.
      3.   Държави, които нямат ядрени енергийни мощности
      
      В случая на държави, които разполагат с ядрени инсталации съгласно определението в член 3, параграф 1 от Директива 2009/71/Евратом, но не желаят да развиват ядрени енергийни мощности, сътрудничеството зависи от степента на спешност с оглед на положението по отношение на ядрената безопасност.
      В случая на държави, които желаят да развиват ядрени енергийни мощности, независимо дали разполагат с ядрени инсталации съгласно определението в член 3, параграф 1 от Директива 2009/71/Евратом или не, и при които става въпрос за намеса в подходящия момент, за да се гарантира, че паралелно с програмата за развитие на ядрени енергийни мощности се насърчава култура на ядрена безопасност, особено що се отнася до засилване на регулаторните органи и организациите за техническа поддръжка, сътрудничеството взема предвид надеждността на програмата за развитие на ядрената енергия, съществуването на правителствено решение относно използването на ядрената енергия и изготвянето на предварителна пътна карта, която следва да вземе предвид документа на МААЕ за основните етапи в развитието на национална инфраструктура за ядрена енергия („Milestones in the Development of a National Infrastructure for Nuclear Power“, IAEA Nuclear Energy Series Document NG-G-3.1).
      За държавите в тази категория сътрудничеството следва да бъде насочено основно към развитието на изискваната регулаторна инфраструктура, техническата компетентност на ядрения регулатор и съответната(ите) организация(и) за техническа поддръжка. Следва също да се обърне внимание на разработването на стратегии и рамки за отговорно и безопасно управление на отработено гориво и радиоактивни отпадъци и, когато е подходящо, то да бъде подкрепено, включително в държави, които не възнамеряват да развиват или са решили да не развиват ядрени енергийни мощности.
      В случая на държави, които не попадат в посочените по-горе категории, може да се предоставя сътрудничество в случай на извънредни ситуации по отношение на ядрената безопасност. Тези държави следва да бъдат в състояние да се ползват от известна степен на гъвкавост при прилагане на общите критерии.
      4.   Координация
      
      Комисията следва да координира сътрудничеството си с трети държави с организации, преследващи сходни цели, по-специално международни организации, и по-специално МААЕ. Тази координация трябва да позволи на Общността и съответните организации да избегнат дублирането на дейности и финансиране по отношение на трети държави. Комисията следва също така да включи компетентните органи на държавите членки и европейските оператори в изпълнението на задачата си, като така използва ценния европейски опит в областта на ядрената безопасност и гаранциите.
      Комисията прави необходимото да няма дублиране между сътрудничеството в областта на гаранциите чрез мерки, които могат да се предприемат в съответствие с член 3, параграф 3 от настоящия регламент, и сътрудничеството, което може да се осъществи в областта на сигурността и неразпространението на ядрено оръжие по линия на Инструмента, допринасящ за стабилността и мира.
      
         (1)  При определянето на критериите са взети предвид заключенията на Съвета относно помощта на трети държави в областта на ядрената безопасност и сигурност (2913-о заседание на Съвета по транспорт, телекомуникации и енергетика, Брюксел, 9 декември 2008 г.).